A BIZOTTSÁG HATÁROZATA
(2007. december 18.)
a Gallus gallus fajba tartozó tenyészállományokban előforduló szalmonellafertőzés ellenőrzésére irányuló, Románia által benyújtott nemzeti program jóváhagyásáról
(az értesítés a C(2007) 6354. számú dokumentummal történt)
(Csak a román nyelvű szöveg hiteles)
(2007/874/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szalmonella és egyéb meghatározott, élelmiszerből származó zoonózis-kórokozók ellenőrzéséről szóló, 2003. november 17-i 2160/2003/EK európai parlamenti és tanácsi rendeletre (1) és különösen annak 6. cikke (2) bekezdésére,
mivel:
(1)
A 2160/2003/EK rendelet megfelelő és hatékony intézkedések meghozatalának biztosítását célozza annak érdekében, hogy a termelés, a feldolgozás és a forgalmazás valamennyi lényeges szintjén, különösen az elsődleges termelés szintjén, kimutassák és ellenőrizzék a szalmonellát és más zoonózis-kórokozókat annak érdekében, hogy csökkentsék előfordulási gyakoriságukat és a közegészségügyre gyakorolt kockázatukat.
(2)
A 2160/2003/EK rendeletnek a Gallus gallus fajba tartozó tenyészállományokban egyes szalmonella-szerotípusok gyakoriságának csökkentésére irányuló közösségi célkitűzés tekintetében történő végrehajtásáról és a 2160/2003/EK rendelet módosításáról szóló, 2005. június 30-i 1003/2005/EK bizottsági rendelet (2) meghatározta a Gallus gallus fajba tartozó tenyészállományokban előforduló, közegészségügyi szempontból jelentős szalmonella-szerotípusok előfordulási gyakoriságának az elsődleges termelés szintjén történő csökkentésére irányuló közösségi célkitűzést.
(3)
A közösségi célkitűzés elérése érdekében a tagállamoknak a 2160/2003/EK rendelettel összhangban a Gallus gallus fajba tartozó tenyészállományokban előforduló szalmonellafertőzés ellenőrzésére irányuló nemzeti programokat kell létrehozniuk, és azokat be kell nyújtaniuk a Bizottsághoz.
(4)
Románia benyújtotta a Gallus gallus fajba tartozó tenyészállományokban előforduló szalmonellafertőzés ellenőrzésére irányuló nemzeti programját.
(5)
Megállapítást nyert, hogy a Románia által benyújtott program megfelel a vonatkozó közösségi állat-egészségügyi jogszabályoknak, különösen a 2160/2003/EK rendeletnek.
(6)
A Románia által benyújtott nemzeti ellenőrzési programot ezért jóvá kell hagyni.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT
1. cikk
A Bizottság jóváhagyja a Gallus gallus fajba tartozó tenyészállományokban előforduló szalmonellafertőzés ellenőrzésére irányuló, Románia által benyújtott nemzeti programot.
2. cikk
Ezt a határozatot 2008. január 1-jétől kell alkalmazni.
3. cikk
Ennek a határozatnak Románia a címzettje.
Kelt Brüsszelben, 2007. december 18-án.